Simon Kollerup (S), 2012-05-08:
Det ligger Socialdemokratiet oprigtigt og meget alvorligt på sinde, at der er styr på Danmarks økonomi.
Som hos enhver af os andre dur det ikke at bruge flere penge, end man har planlagt.
Det er, hvad man ville kalde en slap økonomistyring.
I samarbejde med kommuner og regioner er det vores politiske forpligtelse at sikre, at der ikke bliver brugt flere penge i Danmark, end vi har aftalt og planlagt.
Derfor har vi netop behandlet budgetloven som et økonomisk styringsredskab, og derfor behandler vi nu de to lovforslag, som skal sikre, at budgetterne bliver overholdt i netop kommuner og regioner.
Det gør vi for borgernes skyld, og vi viser i fællesskab omverdenen, at her i Danmark er der styr på økonomien, her passer pengene.
Pengene passer i kommunerne, og pengene passer i regionerne.
Det sikrer vi ved at videreføre de nuværende muligheder for modregning i bloktilskud til kommunerne, hvis de overskrider den aftalte økonomiske ramme, når de lægger deres budgetter, og økonomi- og indenrigsministeren kan så fremover beslutte, om en overskridelse af den aftalte økonomiske ramme skal modregnes af kommunerne i fællesskab, enkeltvis eller som et miks.
Det samme koncept bliver gældende for regionerne.
Målet er klart.
Det er, at der bliver lagt nogle realistiske budgetter, som flugter med den aftalte økonomiske ramme.
Når budgetterne så skal omsættes til virkelighed og pengene skal udmøntes, skal de dygtige kommuner og de dygtige regioner for alvor styre økonomien.
Kommunernes regnskaber for 2011 er allerede omfattet af modregning i bloktilskuddet.
Hvis en kommune overskrider de aftalte rammer i regnskaberne, vil modregningen blive fordelt med 60 pct. i de kommuner, som har overskredet deres budgetter, og 40 pct. kollektivt i samtlige kommuner.
Det er blevet et velkendt koncept i kommunerne, og det gøres nu permanent, ligesom en tilsvarende model indføres for regionerne.
I sidste ende vil det bidrage til at overholde de samlede økonomiske rammer for kommuner og regioner.
Derfor bliver der indført mulighed for et særligt betinget bloktilskud på 1 mia. kr. for kommunerne og ½ mia. kr. for regionerne.
Et sådant særskilt betinget bloktilskud kan anvendes vedrørende kommunernes og regionernes anlægsudgifter.
Det skal sikre, at kommuner og regioner budgetterer inden for en eventuelt aftalt ramme for deres anlægsinvesteringer.
En eventuel modregning i bloktilskuddet vil ske kollektivt, hvis budgetterne overskrider det aftalte loft for en eventuel anlægsramme.
Det ligger Socialdemokratiet oprigtigt og meget alvorligt på sinde, at der er styr på dansk økonomi.
Regeringen lægger med budgetlovforslagene op til en stram økonomistyring, og en stram økonomistyring forpligter.
Staten, regionerne og kommunerne er forpligtede til, at pengene skal passe.
Vi kan ikke bruge mere, end der er planlagt.
Men regeringen forpligter også sig selv.
Med en tættere styring af kommunernes økonomi forpligter regeringen sig samtidig til at understøtte kommunerne og regionerne, nemlig så de har den frihed og de redskaber, der skal til for at leve op til udgiftsloftet.
På den måde er der tale om princippet noget for noget, og der bliver masser at drøfte ved de årlige økonomiforhandlinger.
En stram økonomistyring sikrer borgerne i Danmark, at pengene passer.
Pengene skal passe, ellers bestemmer vi som sagt ikke selv.
Vi sikrer, at pengene passer i regionerne, og vi sikrer, at pengene passer i staten.
Det mener jeg borgerne kan være tjent med, og derfor støtter Socialdemokratiet de to lovforslag.